CELEX: 
Language: bg
Date: 2021-04-21 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2017/565 по отношение на включването на факторите на устойчивост, рисковете за устойчивостта и предпочитанията във връзка с устойчивостта в някои организационни изисквания към инвестиционните посредници и в някои условия за извършване на дейност от тях

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Настоящият регламент е част от едно по-общо начинание на Комисията в областта на устойчивото развитие. Той полага основите на уредба на ЕС, където съображенията за устойчивост са поставени в центъра на финансовата система, така че да се подкрепи превръщането на европейската икономика в по-екосъобразна, по-устойчива и кръгова система, в съответствие с целите на Европейския зелен пакт
                  1
               .
            
            
               В резултат на приемането на Парижкото споразумение от 2016 г. относно изменението на климата и Програмата на ООН до 2030 г. за устойчиво развитие Комисията обяви в своя план за действие „Финансиране за устойчив растеж“
                  2
                намерението си да включи устойчивостта като параметър при предоставянето на финансови съвети и да изясни включването в секторното законодателство на устойчивостта при т. нар. доверителни задължения. В съобщението за Европейския зелен пакт се потвърждава необходимостта от дългосрочни сигнали за насочване на финансовите и капиталовите потоци към инвестиции в екосъобразни проекти и за избягване блокирането на активи. С настоящия делегиран регламент се допринася за постигането на тази конкретна цел.
            
            
               С Делегиран регламент (ЕС) 2017/565 на Комисията
                  3
                се допълва Директива 2014/65/ЕС на Европейския парламент и на Съвета
                  4
                (ДПФИ II), като се доуточняват организационните изисквания и условията за извършване на дейност от инвестиционните посредници. С настоящия регламент Делегиран регламент (ЕС) 2017/565 се изменя двояко. 
            
            
               Първо, в него са взети предвид предпочитанията на клиента по отношение на устойчивостта като допълнение към оценката за уместност. Съгласно действащата правна уредба, въведена с ДПФИ ІІ, от инвестиционните посредници, които предоставят инвестиционни съвети и услуги по управление на портфейл, се изисква да получават сведения за знанията и опита на клиентите си в сферата ба инвестициите, за капацитета им да поемат загуби и за целите им, в т.ч. за допустимото за тях равнище на риск, които сведения да им позволят да предоставят на тези клиенти уместни за тях услуги и продукти (оценка за уместност). Сведенията за инвестиционните цели на клиентите обхващат срока, за който клиентите желаят да държат инвестицията, предпочитанията им във връзка с поемането на риск, рисковия профил и предназначението на инвестицията. Като цяло обаче сведенията за инвестиционните цели на клиентите се отнасят до финансовите цели, като нефинансовите им цели, например предпочитанията им във връзка с устойчивостта, обикновено не се разглеждат. Понастоящем оценките за уместност обикновено не включват въпроси за предпочитанията на клиентите във връзка с устойчивостта, а повечето клиенти от своя страна не повдигат този въпрос. Поради това инвестиционните посредници биха могли по по-подходящ начин да анализират факторите на устойчивост при подбора.
            
            
               По силата на Регламент (ЕС) 2019/2088 на Европейския парламент и на Съвета
                  5
                (РОИУСФУ), в документацията за даден финансов продукт трябва да се посочва как заявените за него цели за устойчивост или амбиции във връзка с устойчивостта ще бъдат — или са — постигнати. Амбициите във връзка с устойчивостта могат да бъдат различни, тъй като не става въпрос за предоставяне на някакво обозначение. Финансовите продукти, посочени в член 9 от РОИУСФУ, трябва да имат за цел устойчиви инвестиции по смисъла на член 2, точка 17 от посочения регламент, които не засягат значително посочените в същото определение цели, а тези от обхвата на член 8 от РОИУСФУ могат да преследват други стратегии, дори такива, които по същество може да не са свързани с постигането на устойчивост въпреки заявката си за съблюдаване на критерии от екологичен, социален и управленски (ЕСУ) характер, за естеството си на социално отговорни инвестиции (СОИ) или за ориентация към сферата на устойчивостта. С оглед на това, а и на различните продуктови обхвати по ДПФИ II, Регламента за СФЦК и Регламент (ЕС) 2020/852 на Европейския парламент и на Съвета
                  6
               
                  7
                (Регламента за таксономията), стремежът при настоящия проекторегламент е финансовите инструменти, които имат известна реална връзка с устойчивостта, да могат да бъдат препоръчвани на клиентите или потенциалните клиенти, които изразяват ясни предпочитания във връзка с устойчивостта. Поради това предпочитанията във връзка с устойчивостта включват финансовите инструменти, които поне до известна степен се инвестират или в дейности, които принадлежат към таксономията на Регламента за таксономията, или в устойчиви инвестиции по смисъла на член 2, точка 17 от РОИУСФУ, като се обхващат и дейностите, които принадлежат към въпросната таксономия или при които е взето предвид отрицателното отражение на инвестициите върху околната среда или обществото, т.е. основните неблагоприятни въздействия върху устойчивостта. С нормите относно предпочитанията във връзка с устойчивостта се подпомага и засилва целта за намаляване на случаите на заблуждаваща информация за екологосъобразност и неправомерни продажби, а и се насърчава преходът на финансовата система, така че тя действително да подкрепя дружествата по пътя им към устойчивото развитие, както и да продължи да подкрепя дружествата, които вече са постигнали устойчивост.
            
            
               С нормите относно предпочитанията във връзка с устойчивостта се осигурява съгласуваност с РОИУСФУ и с Регламента за таксономията, като освен това значително се повишава ефективността на оповестяванията във връзка с устойчивостта, изисквани по силата на посочените регламенти. Регламентът за таксономията изисква оповестяване на степента, в която инвестициите са съобразени с таксономията на ЕС. 
            
            
               На практика, за да се улеснят вътрешните процеси и в частност изготвянето на препоръки за клиентите или потенциалните клиенти въз основа на предшестващ анализ на финансовите инструменти, инвестиционните посредници могат предварително да класират и да групират финансовите инструменти според техния дял, инвестиран в икономически дейности, които се определят като екологично устойчиви, дела на устойчивите инвестиции или степента, в която са взети предвид основните неблагоприятни въздействия — категории основни неблагоприятни въздействия, видове ангажименти, качествени или количествени показатели. Тъй като инвестициите, за които са предназначени финансовите инструменти, могат да породят различни основни неблагоприятни въздействия върху факторите на устойчивост, инвестиционните посредници следва да обясняват на клиентите или потенциалните клиенти, че елементите, с които се доказва, че тези основни неблагоприятни въздействия върху факторите на устойчивост са взети предвид, са от значение при различни екологични, социални, свързани със служителите или управлението въпроси, следва да позволяват да се докаже това твърдение и да се демонстрира съответният ангажимент за неутрализиране на основните неблагоприятни въздействия във времето, както и могат да бъдат изразени чрез качествени или количествени показатели, сред които са посочените в РОИУСФУ.
            
            
               Второ, с настоящия регламент в организационните изисквания се включват рисковете за устойчивостта. Тази част относно рисковете за устойчивостта следва окончателния доклад във връзка с техническо становище
                  8
               , изготвен от Европейския орган за ценни книжа и пазари (ЕОЦКП). В техническото становище се изтъква, че включването на рисковете за устойчивостта и факторите на устойчивост в Делегиран регламент (ЕС) 2017/565 и Делегирана директива (ЕС) 2017/593
                  9
                на Комисията трябва да се разясни, както и да се предвидят специални разпоредби в това отношение. 
            
            
               С настоящия регламент и с останалите приети в същата връзка секторни делегирани актове, с които се изменят разпоредбите относно доверителните задължения, се засилват и нормите на РОИУСФУ, Регламент (ЕС) 2019/2089 на Европейския парламент и на Съвета
                  10
                и Регламента за таксономията. С неговите норми съображенията за устойчивост се включват, еднообразно и за всички сектори, в процесите на инвестиране, консултиране и оповестяване. С тях екологичните, социалните и управленските съображения (устойчивост) се поставят в центъра на финансовата система, така че да се подкрепи превръщането на европейската икономика в по-екосъобразна, по-устойчива, нисковъглеродна, ефективно използваща ресурсите кръгова система.
            
            
               Настоящият регламент се приема въз основа на предоставените правомощия по член 16, член 24, параграф 13 и член 25, параграф 8 от ДПФИ ІІ.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               През декември 2016 г. Комисията създаде експертна група на високо равнище (ЕГВР) по финансиране на устойчивото развитие със задача да подпомогне чрез препоръки разработването на стратегия на ЕС за финансиране на устойчивото развитие. В средата на юли 2017 г. ЕГВР публикува междинен доклад „Финансиране на устойчива европейска икономика“, а на 18 юли 2017 г. на среща на заинтересованите страни представи окончателния си доклад по темата, както и консултационен въпросник.
            
            
               На 31 януари 2018 г. бе публикувано резюме на получените отговори на въпросника, публикуван заедно с окончателния доклад „Финансиране на устойчива европейска икономика“ на ЕГВР. В окончателния си доклад ЕГВР препоръчва „от инвестиционните съветници да се изиска да се осведомяват за предпочитанията на непрофесионалните инвеститори относно въздействието на инвестициите им върху устойчивостта на развитието и да се съобразяват с тези предпочитания – като обичайна част от предоставянето на финансови съвети“. Там също така се препоръчва да се „обсъди управлението на дългосрочните рискове и на рисковете за устойчивостта“.
            
            
               През март 2018 г. Комисията разпрати анкета с целеви въпроси за включването на екологичните, социалните и управленските съображения в оценката за уместност. Консултацията показа, че малцина клиенти сами повдигат свързани с устойчивостта въпроси при инвестиционните консултации. Сред причините за това са: i) наличната информация за свързаните с устойчивостта финансови инструменти не е прозрачна; ii) висок е рискът от заблуждаващи твърдения за екосъобразност в съществуващата документация; iii) липсва достатъчна осведоменост за въздействието върху риска и резултатите. При инвестиционните консултации случаите на систематично повдигане от страна на клиентите на въпроси във връзка с факторите на устойчивост са били редки. 
            
            
               От друга страна, съгласно насоките за по-добро законотворчество, от 24 май до 21 юни 2018 г. бе публикуван за обратна връзка проектът на делегиран регламент, с който се изменя оценката за уместност. Комисията получи 51 отговора за настоящия делегиран регламент за изменение на Регламент (ЕС) 2017/565. Заинтересовани страни от различни среди (НПО, сдружения от сектора на финансовите услуги, публични органи)
                  11
                коментираха разни аспекти на настоящия делегиран регламент. Въпреки че като цяло бе изразена силна подкрепа за засилване на акцента върху нефинансовите цели в рамките на инвестиционния процес, някои заинтересовани страни не бяха склонни да променят нововъведените от тях в изпълнение на ДПФИ II процеси. Както бе посочено по-горе, Комисията не само е убедена в неотложната необходимост от напредък по програмата си за финансиране на устойчивото развитие, но също така смята, че с нововъведеното позоваване на РОИУСФУ и с предложения график за прилагането на настоящия делегиран акт (12 месеца след влизането в сила) се предвижда достатъчна гъвкавост.
            
            
               Що се отнася до някои от целите в рамките на процеса по оценяване на уместността, Комисията включи някои изменения, така че инвестиционните цели да се разграничат от предпочитанията във връзка с устойчивостта. Това разграничение е важно, за да не се допускат неправомерни продажби. Факторите на устойчивост не следва да имат предимство пред личните инвестиционни цели на клиента. Поради това предпочитанията във връзка с устойчивостта следва да се разглеждат едва при оценяването на уместността, след като инвестиционната цел на клиента е била вече установена. Целта на разпоредбите относно предпочитанията във връзка с устойчивостта е да се повиши осведомеността на потенциалните клиенти или на клиентите за наличието на финансови инструменти с амбиция, свързана с устойчивостта. Предвид наличието на разпоредби относно предпочитанията във връзка с устойчивостта, финансовите инструменти с различна степен на амбиция, свързана с устойчивостта, не е необходимо да се адаптират. Тези финансови инструменти ще се ползват от режима за предпочитанията във връзка с устойчивостта или ще продължат да бъдат препоръчвани, но не като финансови инструменти, отговарящи на определените в настоящия регламент предпочитания на клиента или потенциалния клиент във връзка с устойчивостта. На практика, свързаните с устойчивостта белези на финансовите инструменти следва да бъдат представяни по прозрачен начин, който да позволява на инвестиционните посредници да водят диалог със своите клиенти или потенциални клиенти с цел да получат достатъчно подробна представа за индивидуалните клиентски предпочитания във връзка с устойчивостта. За да се избегнат излишните действия, за съществуващите клиенти, за които вече е извършена оценка за уместност, инвестиционните посредници следва да могат да определят индивидуалните предпочитания във връзка с устойчивостта при следващото редовно актуализиране на тази действаща оценка.
            
            
               С разпоредбите относно предпочитанията във връзка с устойчивостта се увеличава използването на таксономията на ЕС на устойчивите дейности — икономическите дейности, които се определят като екологично устойчиви съгласно член 3 от Регламента за таксономията, както и устойчивите инвестиции — по смисъла на член 2, параграф 17 от РОИУСФУ, като те обхващат и инвестициите в горепосочените икономически дейности, които могат да се приемат за екологично устойчиви. С тези разпоредби се насърчава и препоръчването на финансови инструменти, при които е взето предвид и с които се намалява същественото отрицателно отражение на тези инвестиции, т.е. основните неблагоприятни въздействия.  
            
         
         
            
               Комисията поиска от ЕОЦКП да изготви техническо становище за приемането по силата на ДПФИ II на потенциални изменения на делегирани актове с цел включване на рисковете за устойчивостта и факторите на устойчивост в организационните изисквания, условията за извършване на дейност, управлението на риска и оценката на целевия пазар.
            
            
               На 30 април 2019 г. ЕОЦКП публикува „Окончателен доклад за включването в ДПФИ II на рисковете за устойчивостта и факторите на устойчивост“. В становището бяха взети под внимание мненията, изразени от заинтересованите страни при обществената консултация, проведена между 19 декември 2018 г. и 19 февруари 2019 г. В него се съдържа анализ на разходите и ползите. В допълнение, на 4 февруари 2019 г. ЕОЦКП проведе открито публично изслушване, за да събере допълнителни становища. Консултации бяха проведени и с групата към ЕОЦКП на участниците от сектора на ценните книжа и пазарите.
            
            
               В съответствие с принципите на по-добро законотворчество, от 8 юни 2020 г. до 6 юли 2020 г. настоящото проектопредложение бе публикувано за втора консултация. След задълбочен анализ на получените становища текстът бе допълнително изменен. 
            
            
               В доклада се разглежда включването на рисковете за устойчивостта и факторите на устойчивост в организационните изисквания и в структурите на инвестиционните посредници за контрол и управление на продуктите. В настоящия делегиран регламент са включени препоръките по отношение на организационните изисквания, които ЕОЦКП изготви и предостави за обществена консултация.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правното основание на настоящия регламент е посочено в член 16, параграф 12, член 24, параграф 13 и член 25, параграф 8 от Директива 2014/65/ЕС.
            
            
               С настоящия регламент Регламент (ЕС) 2017/565 се изменя по следния начин:
            
            
               С член 1 се разяснява, че инвестиционните посредници, които предоставят инвестиционни съвети и услуги по управление на портфейл, следва задължително да оценяват предпочитанията на своите клиенти или потенциални клиенти във връзка с устойчивостта. Тези предпочитания следва да бъдат взимани предвид, когато инвестиционните посредници подбират финансовите инструменти, които след това им препоръчват. Три категории финансови инструменти следва да са неразривно свързани с предпочитанията във връзка с устойчивостта. Първата категория са финансовите инструменти, при които даден минимален дял е предназначен за устойчиви инвестиции в икономически дейности, които удовлетворяват критериите на член 3 от Регламента за таксономията за екологично устойчиви дейности, а втората — финансовите инструменти, при които даден минимален дял е предназначен за устойчиви инвестиции, както са определени в член 2, точка 17 от РОИУСФУ, като минималният дял се определя от клиента или потенциалния клиент. Третата категория финансови инструменти, които отговарят на индивидуалните предпочитания във връзка с устойчивостта, са тези, при които са взети предвид основните неблагоприятни въздействия върху факторите на устойчивост, като елементите, доказващи това отчитане, са определени от клиента или потенциалния клиент. 
            
            
               Тъй като ДПФИ II, от една страна, и РОИУСФУ и Регламента за таксономията — от друга, обхващат различни продукти, предпочитанията във връзка с устойчивостта не се ограничават до финансовите продукти по смисъла на РОИУСФУ и Регламента за таксономията, а се основават на концепциите, свързани с устойчивостта, в тези регламенти. Това позволява на инвестиционните посредници да препоръчват не само инвестиционни фондове, а и други съответни финансови инструменти.
            
            
               Например „финансовите инструменти, при които даден минимален дял е предназначен за устойчиви инвестиции“ винаги ще включват финансовите продукти, посочени в член 9 от РОИУСФУ, и тези, посочени в член 8 от РОИУСФУ, при условие че с тези финансови продукти поне до известна степен се целят устойчиви инвестиции. Тази минимална степен се определя от клиентите или потенциалните клиенти, поради което разпоредбите относно предпочитанията във връзка с устойчивостта отразяват изцяло техните амбиции във връзка с устойчивостта. Други примери са финансовите инструменти с екологични или социални характеристики, които, наред с другото, се основават на стратегия на изключване и които биха могли да попаднат в обхвата на предпочитанията във връзка с устойчивостта, при условие че с тях поне до известна степен се целят устойчиви инвестиции или се докаже, че са разгледани и преодолени или намалени основните неблагоприятни въздействия — въз основа на определените от клиента или потенциалния клиент съответно минимални инвестиционни дялове или елементи, с които се доказва, че са взети предвид основните неблагоприятни въздействия върху факторите за устойчивост. Това също така означава, че финансовите инструменти, с които се насърчават екологични или социални характеристики, но при които няма дял, който представлява устойчиви инвестиции или инвестиции в принадлежащи към таксономията дейности, нито са взети предвид основните неблагоприятни въздействия, няма да могат да бъдат препоръчвани на клиентите или потенциалните клиенти въз основа на техните индивидуални предпочитания във връзка с устойчивостта. Такива финансови инструменти ще могат все пак да бъдат препоръчвани в рамките на теста за уместност, но не и като финансови инструменти, съобразени с индивидуални предпочитания във връзка с устойчивостта. 
            
            
               Освен това с член 1 инвестиционните посредници се задължават да изготвят и предоставят на клиента сведение, в което разясняват как тяхната препоръка към него отговаря на инвестиционните му цели, рисковия му профил, капацитета му за поемане на загуби и предпочитанията му във връзка с устойчивостта (последващо предоставяне на информация).
            
            
               По силата на същия член 1, когато изпълняват организационните изисквания инвестиционните посредници трябва да включват рисковете за устойчивостта, като ги изразяват с количествени или качествени показатели, и да включват тези рискове в политиката си за управление на риска. 
            
            
               Накрая, с член 2 се определя началната дата на прилагане на настоящия регламент, като се предвижда преходен период от 12 месеца. 
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 21.4.2021 година
            
            
               за изменение на Делегиран регламент (ЕС) 2017/565 по отношение на включването на факторите на устойчивост, рисковете за устойчивостта и предпочитанията във връзка с устойчивостта в някои организационни изисквания към инвестиционните посредници и в някои условия за извършване на дейност от тях
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС
                  12
               , и по-специално член 16, параграф 12, член 24, параграф 13 и член 25, параграф 8 от нея,
            
         
         
            
               като има предвид, че:
            
            
               (1)Преходът към нисковъглеродна, по-устойчива, ефективно използваща ресурсите кръгова икономика, в съответствие с целите за устойчиво развитие, е от възлово значение за осигуряването на дългосрочна конкурентоспособност на икономиката на Съюза. През 2016 г. Съюзът сключи Парижкото споразумение
                  13
               . В член 2, параграф 1, буква в) от това споразумение е заложена целта за по-решителни действия в отговор на изменението на климата, едно от които е мобилизиране на финансовите потоци за постигане на ниски емисии на парникови газове и устойчиво на климатичните промени развитие.
            
            
               (2)В отговор на това предизвикателство, през декември 2019 г. Комисията представи Европейския зелен пакт
                  14
               . Пактът е нова стратегия за растеж за превръщането на Съюза в справедливо и благоденстващо общество с модерна, конкурентоспособна и ефективно използваща ресурсите икономика, която през 2050 г. вече няма да отделя нетни емисии на парникови газове и където икономическият растеж няма да зависи от ресурсното осигуряване. За постигането на тази цел инвеститорите се нуждаят от ясни послания за инвестициите си, така че да се избегне блокирането на активи и да се увеличи финансирането на устойчивото развитие.
            
            
               (3)През март 2018 г. Комисията публикува своя план за действие „Финансиране за устойчив растеж“
                  15
                с очертана амбициозна и мащабна стратегия за финансиране на устойчивото развитие. Сред заложените в плана цели е пренасочване на капиталовите потоци към инвестиции в устойчивото развитие, за да се постигне устойчив и приобщаващ икономически растеж. От публикуваната през май 2018 г. оценка на въздействието
                  16
               , залегнала в основата на последващи законодателни инициативи, стана ясно, че трябва да се поясни, че сред задълженията на инвестиционните посредници към техните клиенти и потенциални клиенти фигурира това да бъдат взимани предвид факторите на устойчивост. Поради това инвестиционните посредници следва неотклонно да взимат предвид не само всички съответни финансови рискове, а и всички съответни рискове за устойчивостта, посочени в Регламент (ЕС) 2019/2088 на Европейския парламент и на Съвета
                  17
               , които, в случай че възникнат, могат реално или потенциално да имат съществено отрицателно въздействие върху стойността на дадена инвестиция. В Делегиран регламент (ЕС) 2017/565 на Комисията рисковете за устойчивостта не са изрично посочени. Поради тази причина и с оглед на целесъобразното въвеждане и спазване на вътрешните процедури и организационните механизми е необходимо да се поясни, че в процесите, системите и механизмите за вътрешен контрол на инвестиционните посредници следва да се отчитат рисковете за устойчивостта, както и че са необходими технически капацитет и знания за проучването на тези рискове.
            
            
               (4)С цел да поддържат висока степен на защита на инвеститорите, инвестиционните посредници следва, когато определят видовете конфликти на интереси, които биха могли да навредят на интересите на клиента или на потенциалния клиент, да взимат предвид видовете конфликти на интереси, които поражда включването на клиентските предпочитания във връзка с устойчивостта. За съществуващите клиенти, за които вече е извършена оценка за уместност, инвестиционните посредници следва да могат да определят индивидуалните предпочитания във връзка с устойчивостта при следващото редовно актуализиране на тази действаща оценка.
            
            
               (5)Инвестиционните посредници, които предоставят инвестиционни съвети и услуги по управление на портфейл, следва да могат да препоръчват на своите клиенти и потенциални клиенти подходящи финансови инструменти и в тази връзка следва да могат да им задават въпроси, за да определят индивидуалните им предпочитания във връзка с устойчивостта. В съответствие със задължението на инвестиционния посредник да действа в интерес на клиентите си, препоръките към клиентите и потенциалните клиенти следва да отразяват както финансовите цели, така и евентуалните предпочитания във връзка с устойчивостта, които тези клиенти са посочили. Поради това е необходимо да се поясни, че инвестиционните посредници следва да разполагат с подходящи механизми, за да се предотвратят ситуации, в които включването на факторите на устойчивост в консултативния процес и управлението на портфейла да води до неправомерни продажби или до заблуждаващо представяне на дадени финансови инструменти или стратегии като отговарящи на предпочитанията във връзка с устойчивостта, когато случаят не е такъв. С цел да се избегнат такива практики или заблуждаващи представяния, инвестиционните посредници, които предоставят инвестиционни съвети, следва, преди да поискат от свой клиент или потенциален клиент да им посочи евентуалните си предпочитания във връзка с устойчивостта, първо да преценят инвестиционните му цели и личните обстоятелства около него, както и времевия хоризонт на инвестицията.
            
            
               (6)В момента съществуват финансови инструменти, при които устойчивостта е обхваната в различна степен.. С цел да осигурят на своите клиенти и потенциални клиенти по-добро разбиране на тази степен на обхващане на устойчивостта и оттам — възможността да взимат информирани решения по свързаните с устойчивостта въпроси, инвестиционните посредници, които предоставят инвестиционни съвети и услуги по управление на портфейл, следва ясно да излагат разликата между, от една страна, продуктите, които биха могли да им бъдат препоръчвани в зависимост от индивидуалните им предпочитания във връзка с устойчивостта, а именно: финансовите инструменти, предназначени, изцяло или частично, за устойчиви инвестиции в икономически дейности, които удовлетворяват критериите на Регламент (ЕС) 2020/852 на Европейския парламент и на Съвета
                  18
                за екологично устойчиви дейности, устойчивите инвестиции по смисъла на член 2, точка 17 от Регламент (ЕС) 2019/2088 и финансовите инструменти, при които са взети предвид основните неблагоприятни въздействия върху факторите на устойчивост, и от друга страна — останалите финансови инструменти, които не притежават тези специфични характеристики и които, поради това, не биха могли да бъдат препоръчвани на клиенти или потенциални клиенти, изразили предпочитания във връзка с устойчивостта.
            
            
               (7)Необходимо е да се обърне внимание на опасенията относно заблуждаващата информация за екологосъобразност“, т.е. практиката да се получава нелоялно конкурентно предимство чрез препоръчване на финансов инструмент като екосъобразен или устойчив, когато в действителност той не отговаря на основните стандарти за опазване на околната среда или за устойчивост. С цел да се предотвратят неправомерните продажби и заблуждаващата информация за екологосъобразност, инвестиционните посредници не следва да препоръчват или да предприемат търгуване с финансови инструменти като съобразени с изразените предпочитания във връзка с устойчивостта, ако случаят не е такъв. Инвестиционните посредници следва да обясняват на своите клиенти или потенциални клиенти основанията си за такава постъпка и да съхраняват сведенията за тези свои съображения.
            
            
               (8)Необходимо е да се поясни, че финансовите инструменти, които не могат да бъдат предлагани като съобразени с клиентските предпочитания във връзка с устойчивостта, могат да бъдат препоръчвани от инвестиционните посредници, но не и като съобразени с тези предпочитания. Когато финансов инструмент не отговаря на предпочитанията на даден клиент или потенциален клиент във връзка с устойчивостта, този клиент или потенциален клиент следва да може да изменя информацията за тези свои предпочитания, така че да разполага с възможност да получи допълнителни препоръки. С цел да се предотвратят неправомерните продажби и заблуждаващата информация за екологосъобразност, инвестиционните посредници следва да съхраняват информация за решението на клиента и за мотивите му за внесените изменения.
            
            
               (9)Поради това Делегиран регламент (ЕС) 2017/565 следва да бъде съответно изменен.
            
            
               (10)На компетентните органи и инвестиционните посредници следва да се предостави достатъчно време за адаптиране към новите изисквания на настоящия регламент. Поради това началото на неговото прилагане следва да бъде отложено,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Изменения на Делегиран регламент (ЕС) 2017/565
            
            
               Делегиран регламент (ЕС) 2017/565 се изменя, както следва:
            
            
               (1)В член 2 се добавят следните точки 7, 8 и 9:
            
            
               „7)
                     „предпочитания във връзка с устойчивостта“ означава изборът на клиент или потенциален клиент да включи или не в инвестицията си, а ако включи — доколко да го направи, един или няколко измежду следните финансови инструменти:
            
            
               а)финансов инструмент, за който клиентът или потенциалният клиент е определил, че негов минимален дял трябва да бъде инвестиран в екологично устойчиви инвестиции, както са определени в член 2, точка 1 от Регламент (ЕС) 2020/852 на Европейския парламент и на Съвета*;
            
            
               б)финансов инструмент, за който клиентът или потенциалният клиент е определил, че негов минимален дял трябва да бъде инвестиран в устойчиви инвестиции, както са определени в член 2, точка 17 от Регламент (ЕС) 2019/2088 на Европейския парламент и на Съвета**;
            
            
               в)финансов инструмент, при който са взети предвид основните неблагоприятни въздействия върху факторите на устойчивост, като клиентът или потенциалният клиент е определил качествените или количествените елементи, доказващи това отчитане;
            
         
         
            
               8)
                     „фактори на устойчивост“ означава факторите на устойчивост, определени в член 2, точка 24) от Регламент (ЕС) 2019/2088;
            
            
               9)
                     „рискове за устойчивостта“ означава рисковете за устойчивостта, определени в член 2, точка 22) от Регламент (ЕС) 2019/2088.
            
            
               ______________________________________________________________
            
            
               *Регламент (ЕС) 2020/852 на Европейския парламент и на Съвета от 18 юни 2020 г. за създаване на рамка за улесняване на устойчивите инвестиции и за изменение на Регламент (ЕС) 2019/2088 (ОВ L 198, 22.6.2020 г., стр. 13).
            
            
               **Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).“;
            
            
               (2)В член 21 параграф 1 се изменя, както следва:
            
            
               а)втора алинея се заменя със следното:
            
            
               „При изпълнение на изискванията на настоящия параграф инвестиционните посредници взимат предвид рисковете за устойчивостта.“;
            
            
               б)добавя се следната алинея:
            
            
               „При изпълнение на изискванията на настоящия параграф инвестиционните посредници взимат предвид естеството, размера и сложността на стопанската си дейност, както и естеството и обхвата на инвестиционните услуги и дейности, извършвани в хода на тази стопанска дейност.“;
            
            
               (3)В член 23, параграф 1 буква а) се заменя със следното:
            
            
               „а)
                     „въвеждат, прилагат и поддържат подходящи политики и процедури за управление на риска, с които се определя рискът при техните дейности, процеси и системи, като когато е целесъобразно определят допустимата за дружеството степен на риск. При това инвестиционните посредници взимат предвид рисковете за устойчивостта;“;
            
            
               (4)Член 33 се заменя със следното:
            
            
               „Член 33 
               Видове конфликт на интереси, които потенциално могат да са в ущърб на клиента
            
            
               (член 16, параграф 3 и член 23 от Директива 2014/65/ЕС)
            
            
               С цел да се установят видовете конфликт на интереси, които възникват в хода на предоставянето на инвестиционни и допълнителни услуги или на комбинация от тях и които биха могли да са в ущърб на клиента, в т.ч. на предпочитанията му във връзка с устойчивостта, инвестиционните посредници взимат предвид, чрез въвеждането на минимални критерии, въпроса дали те или съответно лице, пряко или косвено свързано с тях чрез контрол, попадат в някоя от следните ситуации, независимо дали тя е възникнала в резултат на предоставянето на инвестиционни или допълнителни услуги, или по друг начин:
            
            
               а)инвестиционният посредник или това лице може да реализира финансова печалба или да избегне финансова загуба за сметка на клиента;
            
            
               б)инвестиционният посредник или това лице има интерес от резултата на предоставяната услуга на клиента или от осъществяваната за негова сметка сделка, който е различен от интереса на клиента от този резултат;
            
            
               в)инвестиционният посредник или това лице има финансов или друг стимул да предпочете интереса на друг клиент или група клиенти пред интересите на клиента;
            
            
               г)инвестиционният посредник или това лице извършва същата стопанска дейност, както и клиентът;
            
         
         
            
               д)инвестиционният посредник или това лице получава или ще получи от лице, различно от клиента, стимул във връзка с предоставената на клиента услуга под формата на парични или непарични облаги или услуги.“;
            
            
               (5)В член 52 параграф 3 се заменя със следното:
            
            
               „3.
                     Инвестиционните посредници предоставят описание на:
            
            
               а)видовете разглеждани финансови инструменти;
            
            
               б)гамата от финансови инструменти и доставчици, анализирани за всеки вид инструмент според обхвата на услугата;
            
            
               в)когато е приложимо — факторите на устойчивост, взети предвид при подбирането на финансовите инструменти; 
            
            
               г)когато предоставят независими съвети — как предоставената услуга удовлетворява критериите за предоставяне на независими инвестиционни съвети и факторите, които инвестиционният посредник е взел предвид при подбирането на препоръчаните от него финансови инструменти, в т.ч. рисковете, разходите и сложността на финансовите инструменти.“;
            
            
               (6)Член 54 се изменя, както следва:
            
            
               а)в параграф 2 буква а) се заменя със следното:
            
            
               „а)
                     тя отговаря на инвестиционните цели на въпросния клиент, в т.ч. на допустимото за него равнище на риск и на евентуалните му предпочитания във връзка с устойчивостта;“;
            
            
               б)параграф 5 се заменя със следното:
            
            
               „5.
                     В информацията за инвестиционните цели на клиента или потенциалния клиент трябва в съответните случаи да се съдържа срокът, за който клиентът желае да държи инвестицията, предпочитанията му по отношение на поемането на риск, допустимото за него равнище на риск, предназначението на инвестицията, както и предпочитанията му във връзка с устойчивостта.“;
            
            
               в)параграф 9 се заменя със следното:
            
            
               „9.
                     Инвестиционните посредници са въвели — и са в състояние да го докажат — подходящи правила и процедури, които им позволяват да разбират естеството и характеристиките — в т.ч. разходите и рисковете, както и евентуалните фактори на устойчивост — на подбираните за техните клиенти инвестиционни услуги и финансови инструменти; те преценяват дали, предвид разходите и сложността, на профила на техния клиент не биха съответствали равностойни инвестиционни услуги или финансови инструменти.“;
            
            
               г)параграф 10 се заменя със следното: 
            
            
               „10.
                     Когато предоставят инвестиционна услуга — инвестиционни съвети или управление на портфейл, инвестиционните посредници не препоръчват, нито предприемат търгуване, ако никоя от услугите или никой от инструментите не са подходящи за дадения техен клиент.
            
            
               Инвестиционните посредници не препоръчват, нито предприемат търгуване с финансов инструмент като съобразен с изразените от техен клиент или потенциален клиент предпочитания във връзка с устойчивостта, ако случаят не е такъв. Инвестиционните посредници обясняват на своите клиенти или потенциални клиенти основанията си за такава постъпка и съхраняват сведенията за тези свои съображения.
            
            
               Ако никой финансов инструмент не отговаря на предпочитанията на даден клиент или потенциален клиент във връзка с устойчивостта и този клиент или потенциален клиент измени информацията за тези свои предпочитания, инвестиционният посредник съхранява информация за решението на клиента, в т.ч. за мотивите за взимането му.“;
            
            
               д)в параграф 12 първата алинея се заменя със следното:
            
            
               „12.
                     Когато предоставят инвестиционен съвет, инвестиционните посредници предоставят на непрофесионалните клиенти сведение, в което общо се описва съветът и се разяснява защо дадената препоръка е уместна за дадения непрофесионален клиент, в т.ч. как е съобразена с инвестиционните му цели, с личните обстоятелства около него предвид изисквания срок на инвестицията, с неговите знания и опит, отношение към риска, капацитет за поемане на загуби и предпочитания във връзка с устойчивостта.“;
            
         
         
            
               е)в параграф 13 се добавя нова алинея: 
            
            
               „Изискванията за удовлетворяване на предпочитанията на клиентите или потенциалните клиенти във връзка с устойчивостта — когато е приложимо, не променят условията, посочени в първа алинея.“.
            
            
               Член 2
            
            
               Влизане в сила и прилагане
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Той се прилага от [Служба за публикации: въвежда се следната дата: 12 месеца след публикуването в Официален вестник на Европейския съюз].
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 21.4.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        Съобщение на Комисията до Европейския парламент, Европейския съвет, Съвета, Европейския икономически и социален комитет и Комитета на регионите „Европейският зелен пакт“ (COM(2019) 640 final).
               
               
                  
                     (2)
                  
                        Съобщение на Комисията до Европейския парламент, Европейския съвет, Съвета, Европейската централна банка, Европейския икономически и социален комитет и Комитета на регионите „План за действие: Финансиране за устойчив растеж“ (COM(2018) 097 final).
               
               
                  
                     (3)
                  
                        Делегиран регламент (ЕС) 2017/565 на Комисията от 25 април 2016 г. за допълване на Директива 2014/65/ЕС на Европейския парламент и на Съвета по отношение на организационните изисквания и условията за извършване на дейност от инвестиционните посредници и за даването на определения за целите на посочената директива (ОВ L 87, 31.3.2017 г., стр. 1).
               
               
                  
                     (4)
                  
                        Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС (ОВ L 173, 12.6.2014 г., стр. 349).
               
               
                  
                     (5)
                  
                        Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).
               
               
                  
                     (6)
                  
                        Регламент (ЕС) 2020/852 на Европейския парламент и на Съвета от 18 юни 2020 г. за създаване на рамка за улесняване на устойчивите инвестиции и за изменение на Регламент (ЕС) 2019/2088 (ОВ L 198, 22.6.2020 г., стр. 13).
               
               
                  
                     (7)
                  
                        Регламент (ЕС) 2020/852 на Европейския парламент и на Съвета от 18 юни 2020 г. за създаване на рамка за улесняване на устойчивите инвестиции (ОВ L 198, 22.6.2020 г., стр. 13).
               
               
                  
                     (8)
                  
                        Final report on integrating sustainability risks and factors in the MIFID II [Окончателен доклад за включването в ДПФИ II на рисковете за устойчивостта и факторите на устойчивост], ESMA 35-43-1737.
               
               
                  
                     (9)
                  
                        Делегирана директива (ЕС) 2017/593 на Комисията от 7 април 2016 г. за допълване на Директива 2014/65/ЕС на Европейския парламент и на Съвета по отношение на защитата на финансовите инструменти и паричните средства, принадлежащи на клиенти, задълженията за управление на продукти и правилата, приложими към предоставянето или получаването на такси, комисиони или други парични или непарични облаги (ОВ L 87, 31.3.2017 г., стр. 500).
               
               
                  
                     (10)
                  
                        Регламент (ЕС) 2019/2089 на Европейския парламент и на Съвета от 27 ноември 2019 г. за изменение на Регламент (ЕС) 2016/1011 по отношение на бенчмарковете на ЕС за климатичен преход, бенчмарковете на ЕС, съответстващи на Парижкото споразумение, и свързаното с устойчивостта оповестяване на информация за бенчмаркове (ОВ L 317, 9.12.2019 г., стр. 17).
               
               
                  
                     (11)
                  
                        Получените отговори са публикувани на следния електронен адрес: 
                  https://ec.europa.eu/info/law/better-regulation/initiatives/ares-2018-2681500/feedback_en
                   
               
               
                  
                     (12)
                  
                        ОВ L 173, 12.6.2014 г., стр. 349.
               
               
                  
                     (13)
                  
                        Решение (ЕС) 2016/1841 на Съвета от 5 октомври 2016 г. за сключване, от името на Европейския съюз, на Парижкото споразумение, прието по Рамковата конвенция на ООН по изменение на климата (ОВ L 282, 19.10.2016 г., стр. 1).
               
               
                  
                     (14)
                  
                        COM(2019) 640 final.
               
               
                  
                     (15)
                  
                        COM(2018) 97 final.
               
               
                  
                     (16)
                  
                        SWD(2018) 264 final.
               
               
                  
                     (17)
                  
                        Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).
               
               
                  
                     (18)
                  
                        Регламент (ЕС) 2020/852 на Европейския парламент и на Съвета от 18 юни 2020 г. за създаване на рамка за улесняване на устойчивите инвестиции и за изменение на Регламент (ЕС) 2019/2088 (ОВ L 198, 22.6.2020 г., стр. 13).